ANC-vroueliga veroordeel boude-betogingArgieffoto Die ANC-vroueliga het Woensdag gesê die liga is “erg geskok” oor die optrede van vroue wat vandeesweek hul boude ontbloot het tydens ŉ betoging by die ANC se streekkantoor in Pretoria. ŉ Groep van 16 vroue, wat deel is van die ANC, het Maandag bymekaargekom en betoog teen die uitkoms van ŉ partyvergadering wat Sondag by ŉ laerskool in Hammanskraal gehou is. Die vroue beweer ŉ groep uitsmyters, wat glo met pangas en vuurwapens gewapen was, het in die vergadering ingestorm en hulle gewelddadig verhoed om ŉ nuwe takkomitee vir die gebied te verkies. Die vroueliga het egter gesê die betoging is in swak smaak en vertoon die morele verval wat spruit uit neigings soos faksievorming binne die ANC. “Die rede vir die betoging kan nie sulke gedrag regverdig nie,” het Meokgo Matuba, die liga se sekretarisgeneraal, in ŉ sterkbewoorde verklaring gesê. “Deur hul optrede probeer hulle om die ANC en sy prosesse te ondermyn. Die prosesse is daargestel om interne geskille op te los. Daar is geen individuele lede wat bó die organisasie verhewe is nie en almal moet die nodige kanale volg om ŉ dispuut op te los.” Matuba het gesê die liga is teleurgesteld in die vroue se optrede en gesê dit is “anti-ANC”. “Lede van die ANC moet dissipline hê en die samelewing lei en nie onetiese dade van onsedelike blootstelling inisieer nie,” het Matuba gesê.